ŠTUDIJNÝ ODBOR

 9.2.10  HospodÁRSKA INFORMATIKA

Hospodárska informatika je študijný odbor zo sústavy študijných odborov, spravovaných Ministerstvom školstva SR, ako oblasť poznania (§ 50 ods. 1 zákona č. 131/2002, v ktorej absolvent študijného programu (§ 51 ods. 1 zákona č. 131/2002) nadobudne profesionálnu spôsobilosť/kompetenciu vykonávať svoje pôvodné povolanie alebo sa pripraví pokračovať v nadväzujúcom vysokoškolskom štúdiu.

Identifikácia študijného odboru v štruktúre podľa § 50 ods. 5

(a) Názov: 
Hospodárska informatika (anglický názov: Business Informatics)

(b) Stupne vysokoškolského štúdia, v ktorých sa odbor študuje a štandardná dĺžka študijných programov pre tieto stupne vysokoškolského štúdia:

Študijný odbor Hospodárska informatika sa môže podľa sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v:
•	prvom stupni vysokoškolského štúdia (Bc.) so štandardnou dĺžkou 3 roky
•	druhom stupni vysokoškolského štúdia (Ing.) so štandardnou dĺžkou 2 roky.
Predpokladá sa, že uchádzač ukončil prvostupňové štúdium v študijnom odbore hospodárska informatika alebo v niektorom príbuznom študijnom odbore.
•	treťom stupni vysokoškolského štúdia (PhD.) so štandardnou dĺžkou 3 roky v dennej forme a 5 rokov v externej forme štúdia.
V treťom stupni vysokoškolského štúdia v dennom odbore hospodárska informatika môže študovať len absolvent druhého stupňa inžinierskeho štúdia v študijnom odbore hospodárska informatika alebo v niektorom príbuznom študijnom odbore.

(d) Zdôvodnenie potreby:

Študijný odbor hospodárska informatika je v súčasnej dobe jedným z najrozšírenejších informačných odborov v hospdárskych organizáciách. Dotýka sa takmer všetkých riadiacích úrovní v týchto organizáciách. Prostredníctvom neho sú v nich zabezpečované informačné požiadavky súvisiace s rozhodovaním na jednotlivých riadiacich stupňoch. Pre súčasnú etapu rozvoja informatiky v hospodárskej sfére je charakteristický nedostatok pracovníkov a absolventov teoreticky súčasne erudovaných tak v oblasti informačných technológií, ako aj v poznatkoch o jednotlivých hospodárských, finančných, marketingových, výrobných a iných procesoch a činnostiach podnikov a organizácií. Študijný odbor hospodárska informatika vytvára priestor na výchovu takto špecializovaných absolventov. Združuje informačné technológie, ekonomické, štatistické, matematické a špecifické analytické metódy pre ich použitie a rozvoj v informačných systémoch hospodárskych organizácií.

(e) Podobné študijné odbory v zahraničí:
Koncepciu študijného odboru hospodárska informatika výrazne podporuje európska prax, najmä v Nemecku, Rakúsku (aj terminologická kompatibilita Wirtschaftsinformatik) a samozrejme v ČR. V anglosaských krajinách študijný odbor hospodárska informatika existuje pod rôznymi názvami, najčastejšie ako Business Informatics.

Česká republika 	- VŠE Praha, Fakulta informatiky a statistiky so zameraním na IS/IT technológie v ekonomike.  
	- Slezská univerzita Opava, Obchodno podnikatelská fakulta v Karvinej s odbormi ”Manažérska informatika” a ”Informatika v ekonomike”
	- Slezská univerzita Opava, Filozoficko-prírodovedecká fakulta  v odbore ”Informatika a výpočtová technika” sa venuje informačným a znalostným systémom, modelovaniu a navrhovaniu e-obchodovania za podpory dátabázových systémov, výskumu aplikácií UNS v ekonomike a finančníctve, umelej inteligencie, multiagendových systémov a pod.
	- VŠB TU Ostrava, Fakulta ekonomická so zameraním na ekonomickú informatiku.
Rakúsko 	- WU Viedeň. Odbor hospodárska informatika je prioritným odborom.
Nemecko	- univerzita v Halle, študijný odbor Wirtschaftsinformatik.
	- univerzita v Hamburgu študijný odbor Wirtschaftsinformatik.
		
(f) Vymedzenie príbuzných študijných odborov a rozdielov medzi nimi:
V súlade s vývojom informačných technológií možno vymedziť príbuzné študijné odbory takto:
•	Aplikovaná informatika
•	Softvérové inžinierstvo
•	Informačné systémy 

Hospodárska informatika je spojená s tvorbou, údržbou a prevádzkou a rozvojom informačných systémov v ekonomických objektoch. Predpokladá získanie združené rozsiahle  znalostí najmä z informatiky a ekonomie, čím sa rozlišuje od príbuzných študijných odborov. 
Aplikovaná informatika môže byť spojená s rôznymi vednými oblasťami podľa toho, kde sa aplikujú informačné systémy (doprava,, riadenie technologických procesov,  technika, fyzika a pod.). 
Softvérové inžinierstvo je veda o tvorbe efektívnych softvérových produktov (štandardný softvér, IS v doprave, v telekomunikáciach a pod.). 
Informačné systémy je študijný odbor, ktorý poskytuje základy navrhovania, projektovania, využívania (prevádzkovania) a zdokonaľovania IS v rôznych objektoch.

(c) Obsah:

Absolventi študijného odboru hospodárska informatika sú spôsobilí vykonávať podľa dosiahnutého stupňa profesie:
1.	stupeň – programátor, administrátor IS podnikov, informatik v hospodárskych organizáciách, 
2.	stupeň – analytik, projektant, programátor, manažér vývojového tímu, informatik v hospodárskych organizáciách,
3.	stupeň – analytik a tvorca informačnej stratégie a informačnej politiky na rôznych stupňoch riadenia v ekonomike, vedecký pracovník v oblasti hospodárskej informatiky.

Obsah pre prvý stupeň

Vymedzenie odborného profilu absolventa (1. stupeň)

Všeobecná charakteristika odborného profilu absolventa (1. stupeň)

Absolventi odboru hospodárska informatika (1. stupeň) získajú základné poznatky z informatiky. Budú schopní pracovať so štandardným softvérom na automatizáciu kancelárie, podieľať sa na programovej realizácii a prevádzkovaní informačných systémov v ekonomických objektoch na všetkých stupňoch riadenia. Získajú znalosti z podnikania tak, že dokážu sa vysporiadať s agendami na zriadenie vlastnej firmy, prevádzkovať a rozvíjať ju. Získajú základné poznatky z hospodárskych procesov na rôznych riadiacich úrovniach (podnik, odvetvie) a o spôsoboch ich zaznámenavania. Typické uplatnenie absolventov je vo všetkých priemyselných odvetviach, vo verejnej správe, v súkromnej sfére a ako samostatní podnikatelia. Štúdium pripravuje odborníkov, ktorí ovládajú výpočtovú techniku a vedia uplatniť moderné informačné technológie. Majú dobré ekonomické vedomosti.

Teoretické vedomosti (1. stupeň)

Absolventi ovládajú a získajú:
•	základy z údajových štruktúr, dátabázových systémov, počítačových sietí, operačných systémov, 
•	rozsiahle vedomosti a skúsenosti z automatizácie kancelárie,
•	vedomosti z algoritmizácie a programovania,
•	základy z logických systémov, matematickej štatistiky a operačného výskumu,
•	základy z mikro a makro ekonómie a ich procesov,
•	základy z podnikových a firemných financií a logistiky

a ďalšie vedomosti, ktorých podrobnejší obsah je uvedený v odstavci Vymedzenie jadra znalostí (1. stupeň).

Praktické schopnosti a zručnosti (1. stupeň)

Absolventi získajú základné poznatky o  hospodárských procesoch na rôznych úrovniach (podnik, odvetvie, štát) a o spôsobe ich zaznámenavania a prezentácie  pomocou IS/IT, ktoré im umožnia uplatniť sa ako:
•	konzultant-informatik schopný pracovať pri riešení ekonomicko-informačných problémov,
•	programátor schopný realizovať implementáciu projektov informačných systémov,
•	programátor WWW aplikácií a podnikových intranetov, 
•	projektant a realizátor informačno-komunikačných služieb na sieťach.

Doplňujúce vedomosti, schopnosti a zručnosti (1. stupeň)

Absolvent dokáže:
•	komunikovať, prezentovať, hodnotiť a doporučovať spôsoby riešenia informačných požiadaviek podnikov,
•	plnohodnotne sa zúčastňovať v riešiteľských tímoch podnikových informačných systémov,
•	doplňovať si znalosti vo vývoji informačných technológií, organizovať vlastný kvalifikačný rast v súlade s posledným vývojom,
•	prezentovať podstatu navrhovaných riešení, formulovať organizačné, technické a personálne predpoklady ich zavedenia.

Vymedzenie jadra znalostí (1. stupeň)

Nosné témy jadra znalostí študijného odboru (1. stupeň) tvoria vybrané oblasti (kapitoly)  najmä z (zo)

•	základov informatiky a vývojových trendov pre zoznámenie sa s princípmi a prostriedkami informatiky, základmi technických prostriedkov PC a komunikáciou medzi PC,
•	kancelárských informačných systémov predovšetkým s balíkmi textových a tabuľkových procesorov s napojením na databázové systémy, prepojenie a komunikácia v sieťach a pod.,
•	teoretickej informatiky predovšetkým z teórie zložitosti a algoritmizácie ekonomických (finančných) procesov, teórie grafov a ich využitie v návrhoch programových vybavení hospodárskych informačných systémov,
•	operačných systémov najmä princípov návrhu, tvorby a využiteľnosti, znalosti funkcií v prostedí, OS Linux, Windows NT,
•	dátabázových systémov a dátových skladov s cieľom osvojenia princípov a ich návrhov na rôznych stupňoch riadenia firiem, princípov dekompozície hospodárskeho prostredia firmy vrátane vytvárania dátových modelov, kódovania a implementácie, získavanie (vypumpovanie) dát z rozsiahlých dátabáz do dátových skladov, ich využitie v riadení podnikov a pod.,
•	počítačových sietí v teoretickom uvedení a v praktickom zvládnutí problematiky prenosu dát a jeho aplikačných podporných prostriedkov,
•	algoritmov a programovania. pre zoznámenie sa s vlastnosťami a metódami návrhov algoritmov a programov, s dátovými štruktúrami a pod.,
•	matematiky predovšetkým v problematike matematickej analýzy a algebry, numerických metód, vrátane ich realizácie na počítači,
•	pravdepodobnosti a štatistiky  predovšetkým s cieľom ich aplikácie a využitia v informačných technológiach ako sú umelá inteligencia a expertné systémy, algoritmy a pod.
•	makro a mikro ekonómie na získanie poznatkov a ovládnutie terminológie ekonomických vťahov, väzieb, kategórií, fungovania a vývoja trhových ekonomík, z teórie firmy, ekonómie informácií s dôrazom na stav a súvislsti ekonomiky podnikov, SR a svetovej ekonomiky,
•	operačnej analýzy predovšetkým z modelov ekonomických a finančných procesov s orientáciou na riešenie lineárných úloh a celočíselných modelov, gradientných metód a ich využitie v prostriedkoch hospdárskej informatiky, kvadratického programovania s využitím v modeloch portfólií finančných aktív a ďalších optimalizačných metód,
•	manažmentu najmä v ponímaní jeho modelu a funkcií, ako sú napr. plánovanie a určovanie cieľov, stratégia firiem so softvérovou podporou v štandardných riadiacich oblastiach podnikov, firiem a inštitúcií,
•	ekonomiky podniku pre osvojenie pôsobenia podnikov v konkurenčnom prostedí,
•	marketingu s cieľom získavania a počítačového spracovania marketingových dát pre analýzu firiem a ich okolia, poskytovania podkladov pre zostavovanie marketingových plánov a realizovanie marketingových koncepcií.

Ďalšie témy jadra znalostí študijného odboru (1. stupeň) pozostávajú najmä z okruhov

•	informačnej podpory rozhodovacích procesov predovšetkým s možnosťami aplikácií typových projektov v hospodárskom riadení, využitie metód operačnej analýzy, matematických modelov a pod.,
•	informačných systémov podnikov a verejnej správy s orientáciou na súčasné riešenia popredných domácích a zahraničných firiem, ich štruktúry a možností využitia,
•	multimediálných systémov s cieľom oboznámenia sa so základnými technológiami spracovania zvuku, obrazu, videa animácií, so základným programovým vybavením v tejto oblasti a využiteľnosti v ekonomických aplikáciách,
•	umelej inteligencie a expertných systémov so sústredením sa na základné pojmy a metódy UI a ES, na architektúry ES, rámcovú reprezentáciu a inferenčný mechanizmus ES, programovacie prostriedky a využiteľnosť v ekonomike,
•	programovacích metod a techník so sústredením sa na zvládnutie princípov štruktúrovaného programovania a modulárnej stavby programov s využitím objektovo orientovaného prístupu,
•	tvorby internetových aplikácií a sieťových informačných služieb s cieľom rozpoznávať potreby kooperujúcich organizácií, navrhovať informačno-komunikačné služby (aplikácie) v obchodovaní, vytváranie a oboznámenie sa s architektúrami a vývojovými nástrojmi na tvorbu takýchto systémov.
   
Štátna skúška (1. stupeň)        

Bakalárske štúdium končí obhajobou bakalárskej práce a štátnou skúškou, po absolvovaní ktorej študenti získavajú titul bakalár (Bc). Štátna skúška zahŕňa tematické okruhy založené na vybraných nosných témach jadra znalostí hospodárskej informatiky s orientáciou na zameranie balalárskej práce.

Obsah pre druhý stupeň 

Vymedzenie odborného profilu absolventa (2. stupeň)

Všeobecná charakteristika odborného profilu absolventa (2. stupeň)

Absolventi druhého stupňa vysokoškolského štúdia hospodárskej informatiky sú informatici - ekonómovia, dôkladne poznajúci potreby, spôsoby a možnosti uplatnenia informačných technológií v hospodárskej praxi. Sú schopní analyzovať, navrhovať, realizovať, prevádzkovať a inovovať informačné systémy v ekonomických objektoch a verejnej správe v nadväznosti na využitie moderných a efektívnych informačných technológií. Sú schopní analyzovať a vyhodnocovať informačné toky v ekonomických systémoch, riadiť projektantské a programátorské tímy a interdisciplinárne komunikovať s manažérmi - používateľmi informačných systémov.

Teoretické vedomosti (2. stupeň)

Absolventi študijného odboru hospodárska informatika sú schopní:
•	analyzovať, navrhovať a implementovať efektívne informačné systémy hospodárskych objektov a verejnej správy,
•	modelovať organizáciu a hospodárske procesy podnikov, získavať komplexný prehľad o informačných väzbách a navrhovať ich racionalizáciu,
•	riadiť projektantské a programátorské tímy a komunikovať so zákazníkmi softvérových firiem, 
•	formulovať požiadavky na inovácie informačných systémov, aplikovať moderné informačné technológie,
•	racionálne ohodnotiť ekonomický efekt z vývoja a prevádzkovania nových aplikácií 

a získajú ďalšie vedomosti, ktorých podrobnejší obsah je uvedený v odstavci Vymedzenie jadra znalostí (2. stupeň).

Praktické schopnosti a zručnosti (2. stupeň)

Absolvent dôkladne pozná potreby, spôsoby a možnosti uplatnenia informačných technológií v hospodárských organizáciach. Dokáže pracovať efektívne ako jednotlivec, aj ako člen alebo vedúci tímu a udržiavať kontakt s aktuálnym vývojom vo svojej disciplíne. Absolventi nadobudnú poznatky a získajú zručnosti tak, že sa môžu uplatniť v procese informatizácie spoločnosti so schopnosťami:

•	vykonávať analýzy zložitých podnikových informačných systémov, navrhovať, vytvárať, implementovať a riadiť informačné systémy v hospodárskyh objektoch,
•	využívať moderné informačné a optimalizačné metódy pri návrhu informačných systémov,
•	vyhľadávať, zavádzať a využívať aplikačné softvérové produkty,
•	spravovať počítačové siete a prevádzkovať informačné systémy,
•	riešiť vedecko-výskumné úlohy v oblasti hospodárskej informatiky. 

Doplňujúce vedomosti, schopnosti a zručnosti (2. stupeň)

Absolvent odboru hospodárska informatika dokáže:
•	orientovať sa v riešení informačných a ekonomických úloh rôznych ekonomických objektov,
•	aplikovať metodológie a metódy v oblasti modelovania, matematizácie a informatizácie hospodárských činností a procesov,
•	vyhodnotiť možné riešenia a vybrať optimálne z nich pre tvorbu a prevádzku nového informačného systému, vzhľadom na očakávané náklady a výnosy. 

Vymedzenie jadra znalostí (2. stupeň)

Jadro znalostí 2. stupňa predpokladá komplexné poznatky z informatiky a zo základov ekonomických vied, ovládanie práce s výpočtovou technikou získané v 1. stupni.

Nosné témy jadra znalostí študijného odboru (2. stupeň) tvoria vybrané oblasti (kapitoly) najmä z

•	automatizácie projektovania a programovania najmä CASE produktov na vytváranie informačných systémov v hospodárskych (podnikateľských) subjektoch, ich nástrojov a prístupov a ďalšie informácie o iných metodikách (štruktúrovanej analýzy IS, objektových princípoch a pod.),
•	riadenia projektov informačných systémov so sústredením sa najmä na jeho nástroje, sledovanie stavov vývoja a realizácie projektov informačných systémov hospodárskych organizácií, projektových kapacít, technickej podpory a pod.,
•	projektovania IS - dátabázové technológie s cieľom sústredenia sa na najnovšie poznatky aplikované v týchto systémoch a na hlboké porozumenie sémantike dát, t.j. na dôkladnú konceptuálnu analýzu informačných systémov hospodárskych organizácií, 
•	distribuovaného spracovania dát so sústredením sa na návrh a rozvrhovanie úloh v prostredí meniacej sa priepustnosti a výkonnosti komunikačného prostredia a so zonámením sa o stave tejto technológie v ekonomických distribuovaných dátabázových systémoch,
•	objektového programovania a programovania riadeného udalosťami s cieľom zvládnutia princípov objektovo orientovaného programovania a programovania riadeného udalosťami v ekonomických aplikáciáchi v rámci dostupných nástrojov a produktov,
•	modelovania ekonomických procesov a predikčných modelov  so sústredením sa na metódy používané v data minigu pre zisťovanie ekonomických, obchodných a iných poznatkov z podnikových dátabáz a dátových skladov,
•	e-obchodovania a e- business-u najmä so sústredením sa na časti týkajúce sa Internet computingu, vývoja a tvorby aplikácií v rôznych prostrediach,
•	data miningu s dôrazom na porozumenie používaných analytických metód (pokročilé modelovacie techniky založené na ekonometrických predikčných modeloch s využitím neuro výpočtov), najnovšie technológie optimalizovaného sprístupnenia dát - IDP technológia, multihreading),
•	kvality softvérových produktov s poznatkami na hodnotenie programového riešenia podľa štandardných atribútov kvality s dôrazom na optimálnosť pre používateľa, spoľahlivosť, schopnosť údržby, prispôsobivosť, prenosnosť a efektívnosť,
•	softvérového inžinierstva s cieľom získania a uplatnenia princípov teorie projektovania a implementovania informačných systémov v malých, stredných a veľkých podnikoch, ich vyhodnocovania s ohľadom na použité informačné technológie a pod.,
•	účtovníctva a daní (rozborov, kalkulácií) ako časti prvotných informácií (evidencie) hospodárských procesov vo všetkých typoch hospodárských organizácií s dôrazom ich využitia v modelovaní, projektovaní a implementovaní IS pomocou dátabázových technológií,
•	financií so zameraním sa na získanie znalostí dát a vzťahov medzi nimi z oblastí finančných trhov, bankovníctva a podnikových financií.

Ďalšie témy jadra znalostí študijného odboru (2. stupeň) sú najmä oblasti (kapitoly) z

•	techniky umelých neurónových sietí na identifikáciu závislostí a predikciu ekonomických a finančných procesov z podnikových databáz a ich využitie na podporu rozhodovania manažmentu,  
•	informačných systémov v ekonomike a verejnej správe a typových softvérových produktov s cieľom získania prehľadu a prístupov k ich stavbe v jednotlivých riadiacich oblastiach podnikov,
•	ochrany a bezpečnosti informačných systémov s cieľom zoznámenia sa s prostriedkami, nástrojmi a trendami v danej oblasti,
•	počítačového práva s cieľom získania základných právnych poznatkov s aplikáciou pre oblasť duševného vlastníctva,
•	prípadových štúdií (samostatných projektov) riešených v rámci ročníkových projektov a seminárov v oblasti hospodárska informatika.

Štátna skúška (2. stupeň)

Štúdium končí obhajobou diplomovej práce a štátnou záverečnou skúškou z vybraných tematických okruhov informačných technológií a ekonomických predmetov vymedzených jadrom znalostí so zameraním na tematiku diplomovej práce.

Obsah pre tretí stupeň

Vymedzenie odborného profilu absolventa (3. stupeň)

Všeobecná charakteristika odborného profilu absolventa (3. stupeň)

Absolvent ovláda vedecké analytické metódy používané pri analýze informačných tokov a informačných procesov, veľkých súborov a databáz. Dokáže riešiť optimalizačné a rozhodovacie úlohy, modelovať javy a udalosti s ich informačným zabezpečením, navrhovať vhodné informačné technológie a implementovať navrhnuté modely, architektúry, algoritmy. Je schopný riešiť vedecko-výskumné úlohy v oblasti hospodárskej informatiky.  

Teoretické vedomosti (3. stupeň)

Absolvent odboru hospodárska informatika je schopný
•	vedecky posudzovať variantné riešenia v danej problematike, vyhodnocovať alternatívy a simulovať dopady z hľadiska budúcich scenárov,
•	vedecky skúmať, vyhodnocovať a navrhovať riešenia vymedzených vedecko-výskumných tém s použitím znalostí rôznych metodológií a metód, 
•	prispôsobovať existujúce metodológie a metódy tak, aby čo najlepšie zodpovedali najnovšim požiadavkám riešených úloh.

Doplňujúce vedomosti, schopnosti a zručnosti (3. stupeň)

Absolvent odboru hospodárska informatika (3. stupeň) si osvojí:
•	zásady vedeckej práce (analýza, identifikovanie kritických miest, zhodnotenie, možné varianty riešenia, výber variantu, riešenie problémov v oblasti hospodárskej informatiky a ich celkové vyhodnotenie),
•	právne aspekty prevzatých, prezentovaných a nových riešení, spoločenský dosah riešenia,
•	prezentácia výsledkov  riešení vrátane publikovania výsledkov,
•	zhodnocovanie vedeckých výsledkov a prínosov z riešení a preukazovanie využiteľnosti v praxi.

Vymedzenie jadra znalostí (3. stupeň)

Jadro znalostí 3. stupňa vysokoškolského štúdia v odbore hospodárska informatika obsahuje témy (vybrané oblasti) z týchto častí: 
- teoretické princípy hospodárskej informatiky, ako sú najmä: vedecké základy hospodárskej informatiky, etapy a teoretické zdôvodnenie vývoja hospodárskej informatiky a informačných technológií, vývojové trendy v informačných technológiách, ich teoretické princípy a zdôvodnenie v rámci hospodárskej informatiky, väzby hospodárskej informatiky na ekonomické teórie, modely a modelovanie informačných procesov a väzieb, prezentácia výsledkov práce a ich prínosov pre hospodársku prax,
- metodológia hospodárskej informatiky predovšetkým s dôrazom na metodologické aspekty hospodárskej informatiky s väzbou na ekonomické teórie, efektívnosť a kvalitu informačných systémov ekonomických objektov, metodológiu vedeckej analýzy a formulovania problémov podľa zamerania,
- špecializačnej časti s dôrazom na teoretické (vedecké) a metodologické zdôvodnenie analýz a navrhnutých riešení s porovnaním možných variantov riešení podľa témy dizertačnej práce.

Znalosti uvedené v jadre majú rozsah 1/3 teoretickej časti, 1/3 metodologickej časti a 1/3 špecializačnej časti. 
Dizertačná skúška a obhajoba dizertačnej práce musí splniť kritérium, preukázania schopnosti samostatného vedeckého analyzovania, formulovania a navrhovania riešenia teoretických a praktických problémov s preukázaním výsledkov a prínosov vedného oboru  hospodárskej informatiky.